CELEX: 62014CN0541
Language: da
Date: 2014-11-26 00:00:00
Title: Sag C-541/14 P: Appel iværksat den 26. november 2014 af Royal Scandinavian Casino Århus I/S til prøvelse af dom afsagt den 26. september 2014 af Retten (Femte Afdeling) i sag T-615/11, Royal Scandinavian Casino Århus mod Europa-Kommissionen

2.2.2015   
            
            
               DA
            
            
               Den Europæiske Unions Tidende
            
            
               C 34/16
            
         Appel iværksat den 26. november 2014 af Royal Scandinavian Casino Århus I/S til prøvelse af dom afsagt den 26. september 2014 af Retten (Femte Afdeling) i sag T-615/11, Royal Scandinavian Casino Århus mod Europa-Kommissionen
   (Sag C-541/14 P)
   (2015/C 034/18)
   Processprog: dansk
   
      Parter
   
   
      Appellant: Royal Scandinavian Casino Århus I/S (ved B. Jacobi og P. Vesterdorf, advokater)
   
      De andre parter i appelsagen: Europa-Kommissionen, Kongeriget Danmark, Republikken Malta, Betfair Group plc, Betfair International Ltd, European Gaming and Betting Association (EGBA)
   
      Påstande
   
   
               1.
            
            
               Rettens dom af 26. september 2014 i sag T-615/11 Royal Scandinavian Casino Århus vedrørende foranstaltning Nr. C 35/2010 (ex N 302/2010), som vedrører Danmarks gennemførelse af afgifter på onlinespil i den danske lov om afgifter på spil, hvorefter Appellanten ikke har søgsmålsinteresse, ophæves.
            
         
               2.
            
            
               Europa-Kommissionen tilpligtes at betale sine egne og Appellantens omkostninger, mens intervenienterne tilpligtes at bære deres egne omkostninger ved Retten og Domstolen.
            
         
      Søgsmålsgrunde og væsentligste argumenter
   
   
               1.
            
            
               Appellanten gør gældende, at Rettens dom om Appellantens manglende søgsmålskompetence ikke er korrekt, idet Appellanten opfylder betingelserne i artikel 263 i Traktaten om Den Europæiske Unions Funktionsmåde for at anlægge sag mod EU Kommissionen.
            
         
               2.
            
            
               Det gøres endvidere gældende, at Retten med dens dom af 26. september 2014 i sag T-615/11 har begået retlige fejl, som krænker Appellantens interesser, ved
               
                           a)
                        
                        
                           i præmis 43 med henvisning til manglende bevis at udtale, at Appellanten ikke har godtgjort, hvilken virkning statsstøtten kan have på Appellantens økonomiske situation, og ved
                        
                     
                           b)
                        
                        
                           i præmis 44 at konkludere, at Appellanten dermed ikke har godtgjort, at statsstøtten kan medføre væsentlig skade på Appellantens stilling på det pågældende marked, og derfor ikke kan anses for individuelt berørt,
                        
                     
                           c)
                        
                        
                           i præmis 42 at lægge til grund, at Appellanten ikke er individuelt berørt af den anfægtede afgørelse, selvom Appellantens kasino indgår i en sluttet kreds af landsbaserede kasinoer,
                        
                     
                           d)
                        
                        
                           i præmis 52 at udtale, at Appellantens søgsmål ikke opfylder de i TEUF artikel 263, stk. 4, sidste led, fastsatte betingelser for at kunne antages til realitetsbehandling, og ved
                        
                     
                           e)
                        
                        
                           i præmis 53 at udtale, at søgsmålet bør afvises på grundlag af Appellantens manglende søgsmålsinteresse.
                        
                     
         
               3.
            
            
               Appellanten fastholder, at kasinoet er individuelt berørt, eftersom
               
                           —
                        
                        
                           Appellanten havde indgivet klage til Kommissionen vedrørende den omhandlede statsstøtte i form af en markant nedsat spilafgift for onlinekasino, havde deltaget aktivt i såvel den foreløbige som den formelle undersøgelsesprocedure, og eftersom kasinoet blev væsentligt berørt af statsstøtteforanstaltningen.
                        
                     
                           —
                        
                        
                           Appellantens virksomhed er en af et lille antal landsbaserede kasinoer, der berøres af støtteforanstaltningen, og som retligt såvel som faktisk adskiller sig fra alle andre erhvervsdrivende i Danmark, og eftersom
                        
                     
                           —
                        
                        
                           den omhandlede afgørelse fra Kommissionen, der godkender den danske statsstøtteforanstaltning i form af en nedsat spilafgift for onlinekasino, ikke udgør en regelfastsættende retsakt, der omfatter gennemførelsesforanstaltninger eller i hvert fald ikke gør det over for Appellanten.